Nordjyllands Beredskab blev fredag klokken 12.54 kaldt ud til en brand i en lejlighed i en etageejendom i Aalborg SØ. Da de kom frem, kunne de hurtigt konstatere, at branden havde fået godt fat – især i køkkenområdet i lejligheden. - Lejligheden er totalskadet, og branden har givet røggener til de omkringliggende lejligheder, siger Søren Korsgaard, der er indsatsleder ved Nordjyllands Beredskab. Der bor en familie på fem personer i lejligheden, og den ene beboer var lige gået, da branden brød ud. De andre beboere var ikke hjemme. - Vi savner dog en kat, som opholdt sig i lejligheden. Den har formentlig ikke klaret den, siger Søren Korsgaard. Beboere i de andre lejligheder i opgangen blev evakueret, mens beredskabet fik styr på flammerne. Familien i den totalskadede lejlighed skal nu genhuses, mens et følgeskadebekæmpelseshold skal hjælpe beboerne i de omkringliggende lejligheder med at gøre rent efter røgskaderne. Branden er efter alt at dømme startet i lejlighedens køkken. Det vides endnu ikke, hvorfor branden opstod, og det skal yderligere undersøgelser fastslå.
En lejlighed på Beatesmindevej i Aalborg SØ er totalskadet efter en kraftig brand. Ingen personer kom til skade ved branden.